Šiaulių gidas

Spektaklis „Kažkas čia ne taip“
2023-01-22 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Sveiki atvykę į ambicingą pjesės „Žmogžudystė Haveršamo dvare“ pastatymą! Taip, jūs supratote teisingai: atvykote į spektaklį, kurio metu bus kuriamas… spektaklis. Labai nuoširdi, bet nevisai vykusi Kornlio universiteto dramos draugijos aktorių komanda turi užduotį pristatyti žiūrovams detektyvinę istoriją, tačiau nuo pat pirmos akimirkos juos ištinka visa lavina nesėkmių: neatsidaro durys, griūna dekoracijos, lūžta baldai, ne laiku užgęsta šviesos, iš galvos išgaruoja išmoktas tekstas, o dar kažkas ir sąmonės netenka… Ar visiškos sumaišties sūkuryje spektaklio herojai sugebės atskleisti mistiškos žmogžudystės paslaptį bei viską sugrąžinti į savas vietas?
Fenomenali komedija „Kažkas čia ne taip“ vadinama vienu populiariausių Brodvėjaus spektaklių. Tai ilgiausiai rodoma komedija West End‘o istorijoje. Be gausybės įvairių laimėjimų, 2015 m. šis spektaklis prestižiniuose Laurence Olivier apdovanojimuose pripažintas geriausia nauja komedija.
Pastatymas, kuriame gausu siužeto vingių, specialiųjų efektų, unikalių techninių sprendimų sužavės net ir patį išrankiausią komedijų gerbėją. Galime lažintis, kad nuo pirmos iki paskutinės šio spektaklio akimirkos kvatosite susiėmę už pilvų!
Renginys su pertrauka.

Dviejų dalių tragikomedija „Kaltės ir nusikaltimai“
2023-01-17 18:00 | Šiaulių kultūros centro Didžioji koncertų salė (Aušros al. 31)
Pirmą kartą Lietuvoje pastatyta Augusto Strindbergo pjesė „Kaltės ir nusikaltimai“ sausio 17 d. bus rodoma Šiaulių kultūros centre.
Strindbergas yra pasakęs: „Poeto viziją iškreipia parašytas žodis: parašytą dramą vienaip ar kitaip iškreipia jos materializacija spektaklyje“. Vis dėlto jo kūriniuose yra matmuo, kurio niekas negali iškreipti ar sumenkinti, tas dvasinis užtaisas, kurio dėka ir gimė pats kūrinys. „Strindbergas – vienas sąžiningiausių man žinomų autorių. Jis pats sau yra laboratorija, nes viskas, ką jis rašo, yra išgyventa ir iškentėta“, – sako režisierius.
Pjesė „Kaltės ir nusikaltimai“ skiriasi nuo kitų Strindbergo dramų tuo, kad joje sukeisti įprasti konstravimo principai ir katastrofa įvyksta ne pabaigoje, o pradžioje, nuosekliai priartindama prie sąlyginai laimingos pabaigos. Tuo ji primena originalų psichologinį detektyvą, analizuojantį atsakomybę ne tik už žmogaus poelgius, bet ir ketinimus, nes neapykantos mechanizmas, kai kitam linkima blogo, taip pat veiksmingas.
Režisieriaus požiūriu, spektaklis be didaktikos ir konkrečių receptų leidžia galvoti ne apie destrukciją ar chaosą, bet apie tai, kaip pažaboti savo pasąmonės demonus bei primena, kad viskas grįžta bumerangu: ką darai gero, darai sau, ką darai blogo, taip pat darai sau…
Režisierius – Gytis Padegimas
Dailininkė – Birutė Ukrinaitė
Įėjimas su kvietimais. Kvietimus nuo sausio 4 d. bus galima pasiimti Šiaulių kultūros centro kasoje.
Kasos darbo laikas darbo dienomis 9–18 val. VI–VII 1 val. prieš renginį. Kasos tel. +370 683 57 691

Mariaus Jampolskio ir Irūnos koncertas „Kai metai baigias“
2023-01-15 17:00 | Šiaulių kultūros centro Didžioji koncertų salė (Aušros al. 31)
Marius Jampolskis ir Irūna pristato naują, žiemos švenčių spalvomis išmargintą teatralizuotą koncertinę programą „Kai metai baigias“.
Koncerte skambės naujos, primirštos ir jau gerbėjų pamėgtos dainos. Dar kartą išlydėsime senus metus ir gražiausių melodijų skambesiu pabandysime pamiršti visas negandas bei su viltimi ir šypsena keliauti į naujus 2023 metus.

Premjera! Komedija „Tobulos žmonos“
2023-01-14 18:00 | Šiaulių kultūros centro Didžioji koncertų salė (Aušros al. 31)
Komedija apie dvi tobulas žmonas ir vieną netobulą vyrą, kuris tarp jų pasiklydo. Ji (Vitalija Mockevičiūtė) ir Jis (Andrius Bialobžeskis) nugyveno daugybę metų tobuloje santuokoje ir regis viskas buvo gerai, bet santuoką ėmė griauti rutina. Tas pats darbas, tie patys namai, tokios pačios vakarienės, tokie patys pusryčiai, tie patys pokalbiai per tiek metų tapo pilki ir nuobodūs.
Ir turbūt žinote, kada santuoka tampa nuobodi, vyras pradeda dairytis aplinkui ir besidairydamas pamato KITĄ (Neringa Varnelytė), kuri yra TOBULA. Ji graži, šmaikšti, įdomi ir nenusibostanti, tik gal ne tokia šeimyniška.
Po virtinės juokingų situacijų ir neįtikėtinų nesusipratimų, bėgiojant nuo vienos pas kitą, nuo sotaus, bet nuobodaus šeimyniškumo iki aistringo, bet alkano naujo gyvenimo, jis turi apsispręsti, nes padėtis tampa ne tik juokinga, bet jau ir nevaldoma.
Spektaklis prasideda nuo iškilmingos vakarienės trise: Jis, Jo Buvusi tobula Žmona, ir Kita, kuri yra jo dabartinė tobula Žmona. Per šią iškilmingą vakarienę bus išsiaiškinti visi santykiai, išsakyti visi priekaištai, prisimintos visos praeities laimės akimirkos. Kaip baigsis ši iškilminga dviejų TOBULŲ žmonų ir vieno netobulo VYRO vakarienė mes Jums neatskleisime. Jūs būtinai turite į ją patekti ir viską pamatyti patys.
N-18
Režisierius – Ričardas Vitkaitis
Scenografija ir kostiumai – Eglė Krasnovė
Vaidina – Vitalija Mockevičiūtė, Neringa Varnelytė, Andrius Bialobžeskis

Sausio 13-osios renginiai
2023-01-12 08:00 - 2023-01-13 17:00
Sausio 12 d. (ketvirtadienis)
17 val. šv. Mišios už Sausio 13-osios aukas
Šv. Juozapo darbininko bažnyčia, Poilsio g. 1B, Rėkyva
17.45 val. šventinė eisena, skirta Laisvės gynėjams atminti
Eisenos maršrutas: Šv. Juozapo darbininko bažnyčia (Poilsio g. 1B)–aikštė prie Šiaulių kultūros centro Rėkyvos kultūros namų (Energetikų g. 7)
Org. Šiaulių kultūros centras
18 val. atminimo renginys „Degančio laužo nakty“
Dalyvauja vaikinų kvartetas „Falko“ (vad. Mykolas Mikšys) ir Šiaulių Rėkyvos progimnazija. Renginyje Šiaulių apskrities gen. P. Plechavičiaus šaulių 6-oji rinktinė vaišins arbata
Aikštė prie Šiaulių kultūros centro Rėkyvos kultūros namų, Energetikų g. 7
Org. Šiaulių kultūros centras

Sausio 13 d. (penktadienis)
17 val. šv. Mišios už žuvusius Laisvės gynėjus
Šv. apaštalų Petro ir Pauliaus katedra, Aušros tak. 3
18 val. šventinis Laisvės gynėjų dienos renginys ir atminimo laužai
Dalyvauja grupė „Vairas“ ir Šiaulių „Juventos“ progimnazijos jaunučių choras „Pelėdžiukai“ (vad. L. Stankuvienė). Renginyje Krašto apsaugos savanorių pajėgų Prisikėlimo apygardos 6-oji rinktinė vaišins arbata
Skveras prie Šiaulių miesto savivaldybės, Vasario 16-osios g. 62
Org. Šiaulių kultūros centras

Edukacija suaugusiesiems „Indelis namų kvapams“
2023-01-11 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centro Amatų dirbtuvės (Aušros al. 31)

2023 m. sausio 11 d. 18 val.

24 ir 30 Eur

Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriamas auksu puoštas namų kvapų indelis, dekoruotas stilizuotais gėlių žiedlapiais, uogomis. Unikaliam darbui pagaminti bus naudojamas baltas molis, kuris suteiks gaminiui prabangos ir puošnumo. Rankų darbo vienetinis gaminys bus ne tik funkcionalus daiktas, bet ir išskirtinė namų dekoracija.
Antras užsiėmimas, kurio metu bus glazūruojama, vyks sausio 18 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 indelis.
Darbų atsiėmimas: po paskutinio apsilankymo ~ 2 savaičių laikotarpyje.

Edukacija suaugusiesiems „Širdelė“
2023-01-09 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centro Amatų dirbtuvės (Aušros al. 31)

2023 m. sausio 9 d. 18 val.

24 ir 30 Eur

Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriama stilizuota širdelė, dekoruota gėlių žiedlapiais, uogomis. Unikaliam darbui pagaminti bus naudojamas baltas molis, kuris gaminiui suteiks prabangos ir puošnumo. Rankų darbo vienetinis gaminys bus ne tik išskirtinė namų dekoracija – įsirėminus – paveikslas, bet ir puiki dovana Valentino dienos proga.
Antras užsiėmimas, kurio metu bus glazūruojama, vyks sausio 16 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 gaminys.
Darbų atsiėmimas: po paskutinio apsilankymo ~ 2 savaičių laikotarpyje.

Šokių vakaras. Groja Algimantas Butnorius
2023-01-08 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2023 m. sausio 8 d. 17 val.

4 Eur

Sausio 8 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies Algimantas Butnorius.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.

Šiaulių vyskupijos šeimų šventė
2023-01-08 12:00 - 17:00 | Šiaulių arena
„Įsišakniję ir įsitvirtinę meilėje“ (Ef 3, 17)
12 val. – ŠVENTOSIOS MIŠIOS
aukoja Jo Ekscelencija Šiaulių vyskupas Eugenijus Bartulis
ir Šiaulių vyskupijos kunigai
Gieda:
Šiaulių Šv. apaštalų Petro ir Pauliaus katedros choras „Džiaugsmas“ (vad. Romualdas Juzukonis)
Po Šv. Mišių –
Tore W. Aaso oratorija „Mesijas“
Atlieka:
Tauragės krašto gospel choras „Gloria“ Vadovė Rasa Levickaitė-Šerpytienė
Oratorijoje Kristaus darbai Žemėje perteikiami nuo jo gimimo iki prisikėlimo.
Kūrinys atliekamas anglų kalba, lietuviškai skaitomos ištraukos iš Evangelijos pagal Joną, įterpiami filmo epizodai.
Šventė vyks Šiaulių arenoje (Jono Jablonskio g. 16, Šiauliai).
Kvietimus galima įsigyti:
Šiaulių vyskupijos kurijoje;
Knygyne – svetainėje „Prie Katedros“;
Šeimos centre;
Šiaulių vyskupijos dekanatų bei parapijų raštinėse.
Auka / rinkliava už kvietimus:
nuo 7 eur – įsigijantiems 10 ir daugiau kvietimų.
nuo 10 eur – įsigijantiems iki 9 kvietimų.
Vaikai iki 7 metų įleidžiami be kvietimo.

Ukrainiečių Kalėdos Šiauliuose
2023-01-07 13:00 - 15:00 | Prisikėlimo aikštė
Prisikėlimo aikštė

2023 m. sausio 7 d. 13–15 val.

Sausio 7 d. 13–15 val. Prisikėlimo aikštėje vyks ukrainiečių Kalėdos.
Programoje lauks: ukrainiečių kultūros ir švietimo centro „Rodyna“ meno kolektyvų pasirodymai ir VšĮ ukrainiečių integracijos centro „Malva“ iniciatyvos. Renginio vedėja ukrainiečių aktorė Olena Lastivka.
Nuo 10 val. veiks mugė, kurioje bus galima pasivaišinti ukrainietiškais patiekalais, įsigyti suvenyrų.
Organizatorius – VšĮ ukrainiečių integracijos centras „Malva“, partneris Šiaulių kultūros centras.

Renginys nemokamas

Trijų karalių eitynės
2023-01-06 17:00
Sausio 6 d. 17 val. šiauliečiai kviečiami į Trijų karalių eitynes. Programoje: apsilankymas Šv. apaštalų Petro ir Pauliaus katedroje, Trijų karalių dovanos miesto prakartėlei.
Eitynių maršrutas: Kaštonų alėja–Vilniaus g. pėsčiųjų bulvaras–Tilžės g.–Šv. apaštalų Petro ir Pauliaus katedra–skveras prie Šiaulių miesto savivaldybės.
Renginys bus filmuojamas ir fotografuojamas.
Organizatorius Šiaulių kultūros centras

Renginys nemokamas

Teatro komedija „Super Nereikalingi“
2023-01-05 18:00 | Šiaulių kultūros centro Didžioji koncertų salė (Aušros al. 31)
PREMJERA!
Kas vienija Čiurlionį, Darių ir Girėną bei Vytautą Didįjį?
Jie visi turėjo supergalių!
Atskleisime paslaptį – mus Lietuvoje jau šimtus metų globoja superherojų gildija. Tai organizacija, kurios nariai gyvena tarp mūsų, o neįtikėtini jų talentai pasirodo tada, kai kitos tarnybos jau negali padėti.
Kaip gyvena šalies žmonės, taip gyvena ir jų gynėjai, todėl Lietuvą užklupusios krizės neaplenkia ir Viršgarsinės (Ineta Stasiulytė), Nemirtingojo (Naglis Bierancas), Emocijos (Gailė Butvilaitė) ir Įniršio (Marius Repšys). Biudžeto – trūksta. Vienybės – nėra. Motyvacijos irgi liko nedaug. Kolegos superherojai – emigravę. Visuomenės pasitikėjimas – sugriautas.
Ar pavyks Lietuvos superherojų gildijai pakilti iš dugno? Ar naujajam organizacijos teisininkui (Rafailas Karpis) pavyks įveikti užgriuvusius sunkumus? Ar gyvenimas Lietuvoje vėl grįš į prieškrizinį lygį?
Aštraus humoro, ryškių spalvų bei rūgščios ironijos kupina teatro komedija „Super Nereikalingi“ leidžiasi į savo kelionę po Lietuvą.

Komedija pagal Moljerą „Tariamas ligonis“
2023-01-03 17:00 | Šiaulių kultūros centro Kamerinė salė (Aušros al. 31)
Sausio 3 d. 17 val. Šiaulių kultūros centre bus rodoma Šiaulių kultūros centro suaugusiųjų mėgėjų teatro „Durys“ komedija „Tariamas ligonis“ (meno vad. ir rež. Virginijus Dargis) pagal Moljerą.
Spektaklyje vaidinantys kolektyvo nariai šmaikščiai ir taikliai pasakoja apie perdėtai savo sveikata besirūpinantį seną turtuolį – tariamą ligonį Arganą, kas mėnesį nemažą sumą paklojantį daktarams ir vaistininkams. Jį supa tokie pat tariami daktarai, tariama meilė ir tariami santykiai.
Režisierius Virginijus Dargis
Dailininkė Odeta Pamerneckaitė
Trukmė 55 min.

Rolando Parafinavičiaus nuotr.

Renginys nemokamas

Inga Valinskienė „Meilės muzika“
2022-12-31 19:00 | Šiaulių arena
Aksominio balso dainininkė Inga Valinskienė savo gerbėjus kviečia į didžiąsias Lietuvos arenas, į jausmų ir gražiausių dainų koncertus „Meilės muzika“. Kartu su I. Valinskiene publika scenoje tradiciškai išvys ir universaliuosius gyvo garso grupės „Vairas“ muzikantus. Ingos ir šios grupės tandemas jau daugelį metų žiūrovams garantuoja gerą skambesį, nuotaiką ir emocijas.
Pirmojoje koncerto dalyje gerbėjai išgirs naujausias I. Valinskienės dainas, tarp kurių: prisiminimus apie vasarą sugrąžinsianti „Žingsniai keli“, romantiškoji „Kur būsiu aš“ ir kiti klausytojų jau spėti pamilti kūriniai.
Antroji koncerto dalis bus skirta geriausiems iš geriausių I. Valinskienės hitams – nuo „Meilės muzikos“, kurios kiekvieną žodį jau beveik dvidešimt metų kartu dainuoja jos gerbėjai iki superhito „Žvaigždė“, be kurio neįsivaizduojami geriausi vakarėliai.
Koncertų turo „Meilės muzika“ pavadinimas – dviejų sielą šildančių žodžių duetas. Jame tobulai atsispindi I. Valinskienės kūryba – romantiškų, dramatiškų išgyvenimų kupini tekstai, susipinantys su jausminga melodija.
Ateikite patirti meilės ir muzikos šventės kartu!

Gyvo garso koncertas „Mulen Ružo legenda“
2022-12-31 18:00 | Šiaulių kultūros centro Didžioji koncertų salė (Aušros al. 31)
Gruodžio 31 d. 18 val. Šiaulių kultūros centre vyks unikalus ir autentiškas muzikinis projektas – „Mulen Ružo legenda“!
Netikėtas tercetas – talentingieji dainininkai Liepa Mondeikaitė, Justinas Lapatinskas ir charizmatiškasis dainuojantis aktorius Simonas Storpirštis – atskleis skirtingus charakterius ir kartu su gyvo garso grupe bei styginiais instrumentais perkels jus į užburiantį pasaulį. Specialiai šiam projektui ruošiamos netikėtos aranžuotės bei kuriamas išskirtinis šviesų dizainas.
„Mulen Ružas“ – įspūdingas 1889-ųjų metų Paryžiaus vakarėlio pasaulis, kuris stebina netikėtumais, kuriame jaučiamas šurmulys bei stiprios emocijos. Šia tema yra sukurtas ne vienas filmas bei miuziklas, bet šį kartą būsite nustebinti kitokiu „Mulen Ružo“ pasirodymu – surengsime subtilų koncertinį variantą. Koncerte atskleisime neįtikėtiną „Mulen Ružo“ egzistavimo istoriją – nuo kabareto atsiradimo iki raudonojo malūno nuosmukio bei prisikėlimo, kuris įvyko po sensacingo Bazo Lurmano muzikinio filmo „Mulen ružas“.
Jūsų laukia solidus muzikinis projektas, kuriame skambės „Your song“, „Roxane“, „Come what may“, „Lady marmalade“ ir kiti žinomi kūriniai iš Bazo Lurmano filmo „Mulen Ružas“ bei iš daugybę „Tony“ apdovanojimų pelniusio Brodvėjaus miuziklo tuo pačiu pavadinimu.
Liepa Mondeikaitė – vokalas
Justinas Lapatinskas – vokalas, gitara
Simonas Storpirštis – vokalas
Vytis Smolskas – klavišiniai
Kostas Balčiūnas – gitara
Martynas Garbačas – bosinė gitara
Mindaugas Stundžia – perkusija
Ieva Makauskaitė – smuikas
Koncerto režisierius – Jokūbas Bareikis, kostiumų dailininkė – Greta Subatavičiūtė.

Kastytis Kerbedis su programa „Taip“
2022-12-30 20:00 | Šiaulių arena
Vienas populiariausių Lietuvos atlikėjų Kastytis Kerbedis ryžtasi dar vienam gyvenimo nuotykiui ir kviečia į jį pasinerti ir savo klausytojus. Dainininkas metų pabaigoje surengs įspūdingiausią turą savo karjeroje! Gruodį į koncertinio turo „Taip!“ pasirodymus garsiausias muzikinės scenos senelis kviečia didžiųjų miestų gyventojus ir svečius. Ilgai lauktas koncertas Šiauliuose vyks Naujųjų metų išvakarėse – gruodžio 30 d. „Šiaulių“ arenoje.
„Taip“ taps trečiuoju K. Kerbedžio turu per arenas ir jis žada būti išties stulbinantis. Be to, jis įvyks po dvejų metų priverstinės pertraukos, tad dainininkas be galo pasiilgo savo klausytojų ir parengė daug staigmenų ir naujų dainų.
Pats atlikėjas, šiuo metu intensyviai dirbantis prie naujų dainų, ruošia ypatingą kelių dalių programą. Ji apims ir senąją jo kūrybą, neatsiejamą nuo tokių dainų kaip „Dėl Tavęs galiu“, „Pienių vynas“, „Sakale, lėk“ ar „Nakty“, ir naujausius hitus, įskaitant Ukrainai skirtą „Ar daug prašau“ ir paslaptingą bei romantišką dainą „Pilnatis“.
Ne mažiau svarbus K. Kerbedžiui ir vaizdas. Jis puikiai žino, ką jo koncertuose turi matyti žiūrovai, todėl daug dėmesio skiria vizualiems sprendimams, šviesoms ir, žinoma, kostiumams. Nepriekaištingu stiliumi scenoje ir gyvenime pasižymintis atlikėjas jau numatęs, kaip atrodys turo koncertuose ir kiek kostiumų per juos pakeis. Ir jie visi gulės tobulai!
Apgalvodamas kiekvieną savo pasirodymą iki menkiausių detalių, atlikėjas aukštus reikalavimus kelia ir sau, ir kartu su juo dirbantiems profesionalams. Todėl visi jo koncertai neatsiejami nuo kokybiško atlikimo, techninių sprendimų ir nenumaldomos energijos, kuria spinduliuoja pats senelis.
Visi iki šiol įsigyti bilietai į Kastyčio Kerbedžio koncertinį turą „Taip“ Šiauliuose galios, jų keisti nereikia.

Koncertas „Kalėdų žvaigždės“
2022-12-30 18:00 | Šiaulių kultūros centro Didžioji koncertų salė (Aušros al. 31)
Aktoriai ir dainininkai, LRT projekto „Auksinis balsas” laimėtoja Lina Rastokaitė ir Jokūbas Bareikis, kartu su gyvo garso grupe, šį kartą jus nukels į magišką laikotarpį – Kalėdas.
Į laikotarpį, kai kalėdinis blizgesys, spalvos, muzika, garsai ir kvapai nejučia mus įtraukia, bet tas laukimo jausmas, kad ir kaip banaliai tai skambėtų, yra geriausias jausmas pasaulyje.
Klausytojai nuostabiais atsiliepimais jau spėjo įvertinti talentingųjų aktorių muzikinį projektą HOLIVUDO ŽVAIGŽDĖS, todėl šventiniam laikotarpiui duetas paruošė jums naują staigmeną – unikalų ir žaismingą muzikinį projektą KALĖDŲ ŽVAIGŽDĖS, kuriame muzika, įtraukiantys pokalbiai, interaktyvios situacijos ir aukščiausio lygio dueto aktorinis meistriškumas, pasieks ir pripildys kiekvieno jūsų širdį!
Renginyje jūsų lauks: profesionalus muzikinių kūrinių atlikimas, interaktyvios situacijos, įtraukiančios žiūrovus, negirdėtos ir intriguojančios istorijos apie Kalėdas.
Koncerte skambės visų laikų gražiausios kalėdinės dainos – klausytojų pamilti lietuviški kūriniai bei gražiausi pasauliniai hitai, puikiai tinkantys tokiame stebuklingame kalėdiniame laikotarpyje.
Žiūrovų laukia tikra šventė, kurią padės sukurti kalėdinė scenografija, specialiai kuriamas šviesų dizainas ir, žinoma, MUZIKA, MUZIKA, MUZIKA… Juoksimės, žaisime, o kartais ir susigraudinsime.
Lina Rastokaitė – vokalas
Jokūbas Bareikis – vokalas, gitara
Vytis Smolskas – klavišiniai
Martynas Garbačas – bosinė gitara
Kostas Balčiūnas – gitara, akustinė ir elektrinė
Mindaugas Stundžia – perkusija

Naujametinis koncertas_Chris Norman & Elo by Phils Bates
2022-12-29 19:00 | Šiaulių arena
Gruodžio 29 – 31 dienomis Šiauliuose, Klaipėdoje ir Kaune skambės muzika, kuri niekada nesensta! Gera tradicija tapę naujametiniai renginiai didžiausiose Lietuvos arenose šį sykį kviečia palydėti senuosius metus kartu su pasaulinio garso grandais – legendiniu Chrisu Normanu ir grupe „Electric Light Orchestra by Phil Bates“, kuriai akompanuos Kauno miesto simfoninis orkestras.
Šventiniame dviejų dalių koncerte skambės populiariausi šių grupių roko klasikos hitai, prilygstantys prabangiam šampanui, kurio skonis kasmet vis geresnis. Tai – „Midnight Lady“, „Stumblin‘ In“, „Living Next Door to Alice“, „Needless and Pins“, „I‘ll Meet You at Midnight“, „Don’t Play Your Rock ‘N Roll to Me“, „What Can I Do“ ir daugybė kitų iš „Smokie“ ir Chriso Normano repertuaro. „Electric Light Orchestra by Phil Bates“ arsenale – geriausi kultinės aštuntojo dešimtmečio „ELO“ kūriniai – „Don‘t Bring Me Down“, „Confusion“, „Mr. Blue Sky“, „Hold On Tight“, „All Over The World“, „Ticket To The Moon“ ir daugybė kitų.
CHRIS NORMAN – auksinis „Smokie“ balsas
Chrisas Normanas (tikras vardas Christopher Ward Norman) gimė 1950 m. Jungtinės Karalystės Jorkšyro grafystėje, artistų šeimoje. Būdamas dvylikos jis įstojo į Bradfordo berniukų mokyklą, kur sutiko savo bendražygius – būsimus „Smokie” narius Alaną Silsoną ir Terry Uttley.
Pirmųjų grupės pavadinimų buvo daug ir įvairių, tačiau tikroji kūrybinė sėkmė atėjo 1975 m., kai buvo išleistas ilgai brandintas debiutinis grupės „Smokie” albumas „Pass It Around”, sukurtas kartu su garsiais to meto prodiuseriais ir dainų autoriais – Nicky Chinnu ir Mike’u Chapmanu. 1978 m. galima drąsiai vadinti „Smokie” aukso amžiumi – buvo išleistas albumas „The Montreaux Album”, sulaukęs aukščiausių kritikų vertinimų, o Chriso Normano ir Suzie Quatro dueto daina „Stumblin’ in” pateko į amerikietiškojo „Billboard” TOP-10 pozicijas.
Nors 1986 m. Chrisas Normanas paliko „Smokie” ir pradėjo solinę karjerą, jo diskografija išties įspūdinga – išleista virš 50 singlų ir daugiau kaip 30 albumų, pasaulyje parduota daugiau kaip 30 milijonų įrašų. Naujausias dainininko darbas – studijinis albumas „Just a Man“ – pasirodė 2021 m. gruodį.
„Electric Light Orchestra“ by Phil Bates ir Kauno miesto simfoninis orkestras
Kultinės grupės hitus scenoje atliks dainininkas ir gitaristas Philas Bates‘as, buvęs „ELO Part 2“ ir „The Orchestra“ narys, jau daugiau kaip 25 metus sėkmingai koncertuojantis įvariose pasaulio šalyse. Saugodamas „Electric Light Orchestra“ kūrybinį palikimą, Philas Bates‘as teikia išskirtinį dėmesį autentiškam „ELO“ skambesiui, tačiau tuo pat metu nuolat ieško ir naujų akcentų. Naujųjų metų išvakarėse žiūrovai turės unikalią galimybę klausytis fantastiškos „Electric Light Orchestra“ muzikos, praturtintos itin galingu akompanimentu, kurį projektui padovanos Kauno miesto simfoninis orkestras, vadovaujamas Algimanto Treikausko.

G. Verdi opera „Traviata“
2022-12-29 18:00 | Šiaulių kultūros centro Didžioji koncertų salė (Aušros al. 31)
„Pakelkim, pakelkim mes taurę linksmybių!“ – štai kaip prieš 100 metų prasidėjo profesionaliosios Lietuvos operos kelias Operos ir dramos vaidykloje Kaune! Šiai progai paminėti publikos pamilti operos solistai, tarptautinių konkursų laureatai Ona Kolobovaitė, Egidijus Bavikinas, Liudas Mikalauskas bei pianistė Beata Vingraitė parengė kamerinį G. Verdi operos „Traviata“ atlikimą.
Šios operos siužetinė linija buvo sukurta pagal A. Diuma romaną „Dama su kamelijomis“, tad programos kūrėjai ir vėl sumanė priartinti knygą prie operos klavyro. Dramos monologai ir dialogai, besipinantys su operų arijomis ir duetais, mums visiems žinomą meilės istoriją atskleis dar nematytu būdu. Nuo šventės iki pykčio, nuo meilės iki mirties Jus lydės programoje dalyvaujantys menininkai, atskleisdami dar nepažintas Violetos, Alfredo ir Žermono gyvenimo dramas.
Koncerte dalyvaus Ona Kolobovaitė (sopranas, Violeta), Egidijus Bavikinas (tenoras, Alfredas), Liudas Mikalauskas (bosas-baritonas, Žermonas), Beata Vingraitė–Andriuškevičienė (pianistė).

Kalėdinis koncertas Antonio Vivaldi „Gloria“
2022-12-29 18:00
Gruodžio 29 d. 17.30 val., po šv. Mišių, Šv. Jurgio bažnyčioje (Kražių g. 17) vyks kalėdinis koncertas Antonio Vivaldi „Gloria“.
Renginyje dalyvaus Šiaulių kultūros centro kamerinis choras „Atžalynas“ (meno vadovas ir dirigentas Mindaugas Žalalis), Šiaulių kamerinis orkestras „Camerata solaris “ (meno vadovas Vilhelmas Čepinskis), solistai – Aušra Kinderė (sopranas), Indrė Burkšienė (sopranas), Inesa Brazytė (mecosopranas).

Šiaulių Šv. Jurgio bažnyčia (Kražių g. 17)

2022 m. gruodžio 29 d. 18 val.

Koncertas TONO DI VITA/GYVENIMO TONAS
2022-12-29 18:00 | Chaimo Frenkelio viloje
Gruodžio 29 d. Ketvirtadienį, 18 val.
Chaimo Frenkelio Viloje
Atlikėjai:
JUSTINAS STANISLOVAITIS – vokalas ir gitara
MARTYNAS VAIČEKAUSKAS – akordeonas
MANTAS MACIJAUSKAS – Perkusija
Programa:
Nuo Sting iki Sauliaus Mykolaičio.
Sting, Bryan Adams, Coldplay, Ed Sheeran, Vytautas Kernagis, Saulius Mykolaitis bei kt.
„Tono Di Vita“ – taip skambiai pasivadinęs kolektyvas kviečia į nepaprastą koncertą. Netradicinės sudėties ansamblis ypač atkreipia dėmesį į visiems pažįstamą instrumentą – akordeoną: „Išgirskite šį instrumentą kitaip, atraskite jo muzikines spalvas iš naujo! Iš tiesų, šiame koncerte gėrėsitės kaip akordeonas gali skambėti skirtinguose žanruose, o taip pat, kaip galima kurti įvairiausius sąskambius, naudojant modernias technologijas, derinant netikėtus efektus, nelauktai apjungiant skirtingus instrumentus.
ĮRAŠAS: https://www.youtube.com/watch?v=6jsj_WPsJdA
BILIETAI: https://kakava.lt/renginys/tono-di-vita-gyvenimo-tonas-chaimo-frenkelio-viloje/3937/7409?fbclid=IwAR0lMvBO9gr7ko2MgnVYE-zqy02V8G1dRCJIq0uRxjFqqPXMMitg3ZLx1vI

Baletas „Spragtukas“
2022-12-28 19:00 | Šiaulių arena
Daugiau nei prieš šimtą metų sukurtas vienas populiariausių ir mėgstamiausių baletų pasaulyje „Spragtukas“ – tai graži Kalėdų pasaka, kupina stebuklų, kuriais taip norisi tikėti šventiniu laikotarpiu. Įkvėpta E. T. A. Hofmano pasakos „Spragtukas ir pelių karalius“, ši istorija tapo neatsiejama kalėdinio laikotarpio dalimi. Ji tarsi nukelia į vaikystę, kviečia patikėti Kalėdų stebuklais ir leidžia stebėti gėrio ir blogio kovą, kurią galiausiai laimi meilė.
Šiais metais gražiausią Kalėdų pasaką pristatys pirmą kartą Lietuvoje viešinti baleto trupė iš Bulgarijos „Sofia Festival Ballet“, kuri jau daug metų džiugina savo žiūrovus visame pasaulyje išpuoselėta choreografija ir meistriškumu. Šokio trupę sudaro vieni geriausių Bulgarijos, Norvegijos, Makedonijos, Rumunijos ir kitų šalių nacionalinių operos ir baleto teatrų šokėjai. „Sofia Festival Ballet“ – tai klasikinė baleto trupė, kurios repertuare – tokie spektakliai kaip „Don Kichotas“, „Miegančioji gražuolė“, „Žizel“ ir kt. Pirmos savo viešnagės Lietuvoje metu atlikėjai pristatys vieną gražiausių savo pastatymų – klasikinį baletą „Spragtukas“, kuris sužavės tiek mažus, tiek didelius.
Baletas „Spragtukas“ – gruodžio 28 d. Šiaulių arenoje. Bilietus platina ticketmarket.lt

Manto Jankavičiaus koncertas „Misija – Kalėdos“
2022-12-28 18:00 | Šiaulių kultūros centro Didžioji koncertų salė (Aušros al. 31)
„Jankavičius. Mantas Jankavičius. Jau šį gruodį, kviečiu jus į misiją, misiją – Kalėdos, jūsų mieste“, – taip savo autorinį koncertų turą pristato daininkas Mantas Jankavičius. Džiugiai nusiteikęs, nekantriai laukdamas susitikimo su savo klausytojais Mantas kviečia šventes pasitikti pakylėtai ir leistis į muzikinį nuotykį.
Talentingas muzikantas, vokalistas, įvairių televizijos projektų dalyvis ir nugalėtojas, nepakartojamus vaidmenis teatre ir kine kuriantis aktorius lengvai įsikūnija į jam patikėtus personažus, todėl ir šis slapto agento, džentelmeno, įvaizdis jam puikiai tinka. „Esu užsispyręs, netobulas, klystantis, laikausi duoto žodžio, atkakliai siekiu užsibrėžto tikslo, dirbu netausodamas jėgų, branginu ir saugau savo asmeninį gyvenimą, šeimą“, – panašumus su kino herojumi vardina Mantas.
„Tikrai bus daug nuotykių, aistros, geros muzikos. Vieni kitiems dovanosime savo dėmesį, brangų laiką ir malonias akimirkas“, – intensyviai besiruošdamas šventiniam turui „Misija – Kalėdos“ žada Mantas. Jis taip pat tikisi, kad žiūrovai ateis pasipuošę, palikę kasdienius rūpesčius namuose ir tiesiog leis sau mėgautis vakaru.
Žiemos koncertai, kuriuos organizuoja patyrusi ir profesionali muzikinių projektų „Pepper Live“ komanda, bus rengiami net aštuoniuose Lietuvos miestuose, kuriuose gerbėjai bus džiuginami pamėgtomis ir naujai atrastomis melodijomis. Neabejotinai skambės jausmingosios: „Vienam pasaulyje“, „Dangus nesibaigia“, žaismingosios „Paskutinis megztinis“, „Kalėdos vasarą“ ir kitos laukiamos dainos.

Roko opera „Jūratė ir Kastytis“ po 20 metų
2022-12-27 19:00 | Šiaulių arena
Aiste Smilgevičiūtė ir Marijonas Mikutavičius pagrindiniuose vaidmenyse!
Roko operoje vaidina: Kostas Smoriginas (Kopų senis), Karina Krysko (Motina), Tadas Juodsnukis (Perkūnas), Jeronimas Milius/ Povilas Meškėla (Neptūnas).
Režisierius – Kostas Smoriginas. Choreografas – Gytis Ivanauskas.
Kompozitorius – Rokas Radzevičius, libreto autorius – Rimvydas Stankevičius.
Roko opera pasakoja mums gerai žinomos istorijos apie žveją Kastytį ir deivę Jūratę tęsinį. Siužetas prasideda kaip tik tuo, kuo baigiasi legenda – Kastytis klūpi ant jūros kranto apraudodamas Perkūno nukirstą savo mylimąją. Ir staiga ji atgyja… Jūratė ir Kastytis patirs daug išbandymų, dievų ir stichijų rūstybę, tačiau tikra meilė nugali viską.

Interaktyvi komedija „Sex guru“
2022-12-27 18:00 | Šiaulių kultūros centro Didžioji koncertų salė (Aušros al. 31)
Gruodžio 27 dieną „Domino“ teatras atvyksta į Šiaulių kultūros centrą ir pristato unikalų šou „Sex guru“, kuriame pagrindiniais dalyviais tampa patys žiūrovai. Tai intymiai atvira ir tuo pačiu juokinga interaktyvi komedija suaugusiems, kurioje lektorius tampa kiekvieno iš mūsų vedliu per seksualinį labirintą. Aktorius komiškai, gan pikantiškai, tačiau išlaikydamas atstumą pristato žiūrovams daug praktiškų patarimų ir gudrybių, kaip paįvairinti seksualinį gyvenimą. Ši komedija padės daugeliui atsakyti į klausimus, kurių anksčiau nedrįsdavo užduoti, bet kurie visą laiką kaitino kraują bei vaizduotę.
Pagrindinį vaidmenį šiame šou atlieka puikiai visiems pažįstamas televizijos laidų vedėjas, humoristas Justinas Jankevičius. Scenoje jis tampa sekso (ir ne tik!) ekspertu.
Kaip dažnai turėtum užsiimti seksu? Kodėl vienodas problemas vyrai ir moterys sprendžia skirtingai? Ar žinai, dėl kokių priežasčių gražuolės dažniausiai lieka vienišos? Manai, kad tavo seksualinis gyvenimas puikus? Tikrai tuo tiki? Ateik ir išgirsk visiems žinomas, bet šokiruojančias tiesas.
Jei visgi esi vienas iš nedaugelio laimingųjų, kurie neturi problemų savo seksualiniame gyvenime, neatsisakyk puikios pramogos – ateik ir sužinok kitų paslaptis!

Kalėdinis spektaklis „Nematomas vaikas“
2022-12-26 12:00 | Šiaulių dramos teatras
Scenarijaus ir dainų autorius – Arnoldas Jalianiauskas
Choreografė – Lina Šimkienė
Scenografijos ir kostiumų dailininkė – Odeta Pamerneckaitė
Muzikos aranžuotė- Paulius Trijonis

Kalėdos – stebuklų metas, kai pro kaminą į namus paslapčia prasmunka Kalėdų Senelis ir po eglute palieka išsvajotą dovaną, kai net iš tolimiausių kampelių į jaukius namus susirenka visa šeima, kai ore tvyro stebuklo laukimo ir džiaugsmo nuotaika. Bet yra vaikų, kurie tokiu laiku jaučiasi dar labiau vieniši ir nemylimi. Tai visų pamiršti, skriaudžiami ir apleisti vaikai, kurių nėra kam paguosti ir nuraminti. Pasitaiko, kad tokie ilgą laiką užuojautos ir dėmesio nesulaukę vaikai ima blukti, nykti ir galų gale tampa visai nematomi. Koks stebuklingas receptas gali išgelbėti nematomus vaikus? Kas turi nutikti, kad jų veiduose vėl atsirastų šypsena?
Šis spektaklis pasakoja istoriją apie mažą mergaitę Ninę, kuri nepatyrusi žmogiškos šilumos savo šeimoje, vieną dieną tapo nematoma. Padėti Ninei atskuba geroji tetulė, kuri ieškodama saugių namų nematomai mergaitei, nusprendžia ją patikėti miško gūdumoje gyvenančiai keistuolių šeimynėlei. Triukšminga ir geranoriška šeima noriai priglaudžia ir rūpinasi nelaimėle. Nuo kiekvieno meilės gesto ir parodyto rūpesčio nematoma mergaitė po truputį ryškėja, atšyla ir galiausiai tampa matoma – mylimu ir pilnaverčiu šeimos nariu.
„Nematomas vaikas“ – tai šviesus muzikinis spektaklis skirtas ne tik vaikams, bet ir visai šeimai. Iš keistosios šeimynėlės galima pasimokyti, kaip reikia elgtis, kalbėti, o reikalui esant imtis net paslaptingiausių priemonių, norint , kad nematomi vaikai vėl taptų matomais, gyvybingais ir linksmais. Spektaklyje skamba daug gražių dainelių, kurias specialiai šiam spektakliui sukūrė šio spektaklio idėjos autorius Arnoldas Jalianiauskas. Spektaklio dinamika, veiksmine linija ir šokių choreografija rūpinosi Lina Šimkienė, o paslaptingo miško atmosferą ir nuotaiką perteikti padėjo scenografė Odeta Pamerneckaitė.
Po spektaklio vaikams bus įteiktos kalėdinės dovanėlės.

Saulius Prūsaitis ir Iglė
2022-12-25 19:00 | Šiaulių arena
„Pagaliau atėjo metas ir esame pilnai pasirengę didžiausiam koncertiniam turui savo grupės istorijoje“, – sako Saulius Prūsaitis.Gruodį jis pradeda dešimties koncertų kelionę po Lietuvą. Joje neaplenks nei mažesnių miestų salių, nei didžiųjų šalies arenų. Drauge su Sauliumi į turą pirmą kartą leidžiasi ir Iglė, su kuria jis ką tik pristatė jau trečią bendrą dainą „Tas jausmas“.
Saulius Prūsaitis jau dabar dėlioja būsimojo turo koncertinę programą ir kuria scenografiją. Jis pasirūpins, kad išvystumėte aukščiausios kokybės, itin skoningą, originalų šou.
Jo programoje vien hitai ir superhitai. Šalia jau legendinių „Norim šokti“, „39“, „Vasara 3016“, „Tu nemoki“ sėkmingai rikiuojasi ir „Pamela“, „Prie ežerėlio“ ir naujausias duetas su Igle „Tas jausmas“.
„Tai mano pirmasis turas, todėl jaudulio šiek tiek yra. Norisi apdovanoti klausytoją šiluma ir gerai praleistu laiku. Šventinis laikotarpis bus stebuklingas visiems“, – sako Iglė.
„Mes su Igle jau seniai išaugome mokinės ir mokytojo santykius. Ji daugiau nei verta leistis su mumis į koncertinę kelionę“, – teigia dainas „Tu nemoki“, „Tyliai išeinu pas kitą“ ir „Tas jausmas“ drauge su Igle atliekantis Saulius.
Jis – ne tik visų savo dainų kūrėjas, prodiuseris ir atlikėjas. Jis pasirenka, kas su juo pasirodys scenoje, jis lemia viso koncerto eigą ir atmosferą. Iki smulkmenų sudėlioja ir savo ir muzikantų įvaizdį. Ir svarbiausia – itin nuoširdžiai publikai perduoda šviesią energiją, nesumeluotus jausmus ir nepakartojamą požiūrį į pasaulį.
„Nusiperki bilietą už trisdešimt eurų, o mes atgal endorfinų duodame už tris šimtus“, – juokiasi jis.
Ir tiesa – jo koncertuose negali išlikti abejingu. Net jei diena bloga, net jei nuotaikos nėra, net jei pavargai nuo darbų, buities ir pasaulio problemų, bent jau dvi valandas Sauliaus Prūsaičio koncerte apie tai tikrai negalvosi.

Andrius Mamontovas_Kitoks pasaulis. Kalėdos
2022-12-23 19:00 | Šiaulių arena
Šių metų pavasarį Andrius Mamontovas pristatė savo didžiausią ir ambicingiausią pasirodymą „Kitoks pasaulis“.
Pirmą kartą Lietuvos arenos virto milžinišku spalvų ir vandens pasauliu, kuriame geriausius savo kūrinius muzikantas su grupe atliko 100 fontanų fone, nestandartinėje scenoje, su gausybe lazerių, ugnies ir specialiųjų šviesos efektų. Beveik trijų valandų trukmės koncerte skambėjo populiariausi Andriaus kūriniai, sukurti per keturis dešimtmečius, o taip pat seni geri „Foje“ hitai.
Dvi pilnutėlės gerbėjų arenos kone mintinai dainavo visą repertuarą – „Ufonautai“, „Ar prisimeni mane?“, „Kai tu atversi man duris“, „Geltona. Žalia. Raudona“, „Ar tai būtum tu?“, „Mono arba Stereo“, „Saulės miestas“, „Meilės nebus per daug“, „Laužo šviesa“ ir daugybę kitų. Prie Andriaus Mamontovo muzikantų grupės – Eimanto Belicko, Tomo Andrijausko, Ievos Makauskaitės ir Meinardo Brazaičio paskutinę akimirką prisijungė ir saksofonistas iš Ukrainos Andrey Chmut. Jaunas ir talentingas džiazo muzikantas yra puikus improvizacijos meistras, daug koncertavęs su ukrainiečių atlikėja Jamala ir akimirksniu pritapęs A. Mamontovo grupėje.
Prie šou „Kitoks pasaulis“ sukūrimo ne vieną mėnesį dirbo daugiau kaip 50 Lietuvos ir užsienio šalių apšvietimo, įgarsinimo, vaizdo grafikos profesionalų. Tai vienas brangiausių ir techniškai sudėtingiausių projektų Lietuvos muzikos istorijoje, kurį verta pamatyti savo akimis ir pajausti visa širdimi.

Koncertas AŠ TAVE MYLIU | JE T'AIME
2022-12-22 18:30 | „Polifonijos” salė
Gruodžio 22 d. 18:30 val. AŠ TAVE MYLIU | JE T’AIME
KAROLINA GLINSKAITĖ (Sopranas, Belgija/Lietuva)
BIRUTĖ ASEVIČIŪTĖ (Fortepijonas)
MINADORA ŠERNAITĖ (Smuikas)
Kas yra ta, kuri sušvinta tarsi aušra, graži kaip mėnulis, šviesi tartum saulė, pagarbią baimę kelianti lyg pulkas su vėliavomis? (Ištrauka iš „Giesmių giesmės“)
Sopranas Karolina Glinskaitė, pianistė Birutė Asevičiūtė ir smuikininkė Minadora Šernaitė ragina atverti širdis pačiam meilės jausmui. Ir visai nesvarbu, kam tas meilės jausmas skirtas – žmogui, tėvynei, gamtai ar gyvenimui… Artėjant svarbiausioms žiemos šventėms, meilė, bendrystė ir buvimas kartu – svarbiausi atributai, kurie padeda atgauti jėgas ir mėgautis gražiomis akimirkomis.
Atlikėjos scenoje kuria savitą himną jausmui, kuris pažadina kūrybiškas galias, polėkį, fantaziją. Meilė yra tokia, kokią mes išgyvename. Ji gali būti audringa, beribė, gal net nežinanti saiko arba tyli, sėjanti ramybę ir susitelkimą. Kaip ir muzika, kurią išgirsite koncerte. Skambės subtilios prancūzų melodijos, sentimentalios V. Bellini dainos, aistringi tango ritmai. Išgirsite G. Fauré, C. Debussy, F. Liszt, A. Piazzolla bei kitų kompozitorių kūrinius. Juos papildys ištraukos iš didžiosios odės meilei „Giesmių giesmė“.
„Manyje gyva meilės idėja. Ji auga ir transformuojasi kartu su patirtimi. Aš, kaip menininkė, gyvenu jausmų chaose. Mano susižavėjimo objektu gali tapti ne tik realūs žmonės, jų talentai, scenos herojai, vaidmenys, kuriuos įkūniju dainuodama, bet ir pats išgyvenimas. Meilė – gyvenimo variklis, muzika – jausmų kurstytoja, aistra – noras gyventi ir kurti“, – atvirai mintimis apie meilę ir kūrybinį gyvenimą dalijasi K. Glinskaitė.
Bilietus galite įsigyti internetu: www.ticketmarket.lt arba Polifonijos kasoje (Aušros al. 15)
Bilietų kaina internetu: 16 ir 11 Eur., Polifonijos kasoje 15 ir 10 Eur.
Bilietų rezervacija telefonu: +370 611 41903

Kalėdinis paramos vakaras „Kalėdos su „Future Cello“
2022-12-22 18:00 | Šiaulių kultūros centro Didžioji koncertų salė (Aušros al. 31)
Šiaulių Rotary klubas „Harmonija“ kviečia pasitikti didžiąsias metų šventes klausantis galingų violončelės garsų su „Future Cello“. Pasiruoškite įspūdingai autorinės kūrybos, populiariosios muzikos, violončelės garso ir elektronikos sintezei, kuriai nepavaldūs nei žanrų, nei stilių rėmai.
Atlikėjai:
FUTURE CELLO / JUSTAS KULIKAUSKAS (violončelė, elektronika)
GABRIELĖ SENKEVIČIŪTĖ (vokalas)
KLEMENTINA VENCIŪTĖ (smuikas)
AURIMAS GALVELIS (gitara, vokalas)
Šis muzikinis fejerverkas, kurį iššaus rinktiniai virtuozai, vertas viso jūsų dėmesio! Kaip spalvingi konfeti, į salę skries klasikinės, filmų muzikos kūriniai, rytietiškos improvizacijos, kalėdiniai bei šokių muzikos hitai.
Justas Kulikauskas, žinomas kaip „Future Cello“ – ne tik violončelininkas, bet ir vienas geriausių pasaulyje efektų pedalus naudojančių muzikantų. Todėl jo išskirtinis kūrybinis braižas – unikali violončelės garsų ir elektronikos sintezė.
Atlikėjas jau išleido 4 solinius albumus ir apkeliavo didžiąją pasaulio dalį koncertuodamas solo bei su įvairiais kolektyvais Europoje, JAV, Azijoje. Viena populiariausių amerikiečių internetinės medijos kompanijų „Buzzfeed“ jo aranžuotes įvardijo net kaip geresnes už pačius originalus.
J. Kulikauskas dievina viską, kas priverčia stipriau plakti širdį. Tad jo paties pasirodymai taip pat gniaužia kvapą. Nusiteikite muzikinės energijos pliūpsniui ir nesuvaidintų emocijų kupinoms gražiausių metų švenčių sutiktuvėms!

Surinktos lėšos bus skiriamos VšĮ Respublikinės Šiaulių ligoninės Onkologijos klinikos ligoniams remti.
Kvietimo-bilieto kaina 30 Eur. Kvietimą-bilietą galima įsigyti tel. +370 652 58 091, el. p. srkharmonija@gmail.com pervedant į sąskaitą Nr. [REDACTED] AB Swedbank (Šiaulių Rotary klubas „Harmonija“, įmonės kodas 302522473), mokėjimo paskirtis – Parama Onkologijos klinikai
